送胡季永赴漕試
作者：楊萬里
朝代：宋

paragraphs: 兔目著花官樣黄，冰輪飄子秋風香。
誰騎瘦馬踏詞場，澹翁庭階玉雪郎。
天於賢佞真不省，不應阿翁有阿永。
景升兒子漫谷量，未識一丁惟啗餠。
阿永胸中幾許書，石渠奄有仍更餘。
毛錐半點不籧篨，羽鏃一脫無犀渠。
當家衣鉢更誰付，鎖廳小借梯雲路。
澹翁嚴冷縱不嬉，歸來膝上安文度。